ZVOLEN. Celkom 85 skautov z Estónska, Talianska, Maďarska, Poľska, Česka a Slovenska odpracuje 10. až 23. augusta viac ako 4500 hodín pre slovenské hrady a pamiatky. S pomocou odborníkov na pamiatkovú starostlivosť sa dobrovoľníci snažia zachrániť historické pamiatky pred ďalšou deštrukciou, urobiť ich turisticky prístupné a dostať ich do povedomia verejnosti. Projekt realizuje Slovenský skauting.
V spolupráci s občianskymi združeniami a obcami budú dobrovoľníci dva týždne pracovať na ôsmich hradoch: Čabraď, Lietavský hrad, Považský hrad, Hričov, Šašov, Divín, Starý zámok, Glanzenberg a tiež na banskoštiavnickej Kalvárii.
Dobrovoľníci likvidujú nelegálne ohniská a odpad v priestoroch zrúcanín, upravujú prístupové cesty a stavajú drevené schody, ktorými sprístupňujú ťažšie dostupné miesta hradov a zabezpečujú väčšiu bezpečnosť ich návštevníkov. Vo vnútri hradov odstraňujú náletové kroviny, ktoré spôsobujú narušenie a následne aj deštrukciu múrov a vyrábajú a osádzajú informačné tabule, ktoré informujú návštevníkov o histórii a význame jednotlivých hradov.
Dobrovoľníci zo Slovenského skautingu sa starajú o záchranu a konzerváciu hradov na Slovensku už šiesty rok. Od roku 2004 sa v projekte Odklínanie hradov s pomocou odborníkov na pamiatkovú starostlivosť snažia zachrániť toto historické dedičstvo pred ďalšou devastáciou a dostať ho do povedomia verejnosti.